MT Il-Ġurnal Uffiċjali tal-Unjoni Ewropea L 276/64

DEĊIŻJONI TAL-AWTORITÀ TA' SORVELJANZA TAL-EFTA

Nru 204/16/COL

tat-23 ta' Novembru 2016

dwar għajnuna illegali mill-Istat li allegatament ingħatat lil Íslandsbanki hf. u Arion Bank hf. permezz ta' ftehimiet ta' self f'termini allegatament preferenzjali (L-Iżlanda) [2017/1950]

L-AWTORITÀ TA' SORVELJANZA TAL-EFTA (“l-Awtorità”)

WARA LI KKUNSIDRAT il-Ftehim dwar iż-Żona Ekonomika Ewropea (“il-Ftehim dwar iż-ŻEE”), b'mod partikolari l-Artikolu 61 u l-Protokoll 26 tiegħu,

WARA LI KKUNSIDRAT il-Ftehim bejn l-Istati tal-EFTA dwar it-Twaqqif ta' Awtorità ta' Sorveljanza u Qorti tal-Ġustizzja (“il-Ftehim dwar is-Sorveljanza u l-Qorti”), b'mod partikolari l-Artikolu 24,

WARA LI KKUNSIDRAT il-Protokoll 3 tal-Ftehim dwar is-Sorveljanza u l-Qorti (“Protokoll 3”), b'mod partikolari l-Artikolu 7(2) u l-Artikolu 13 tal-Parti II,

WARA li saret sejħa biex il-partijiet interessati jissottomettu l-kummenti tagħhom u wara li kkunsidrat il-kummenti tagħhom,

Billi:

I. FATTI

1. PROĊEDURA

(1) Fit-23 ta' Settembru 2013, l-Awtorità rċeviet ilment li allega li Íslandsbanki hf. (“ISB”) u Arion Bank hf. (“Arion”) kienu ngħataw għajnuna illegali mill-Istat permezz ta' finanzjament fuq terminu twil b'rati ta' imgħax favorevoli mill-Bank Ċentrali tal-Iżlanda (“CBI”) (1).

(2) B'ittra datata t-23 ta' Ottubru 2013, l-Awtorità bagħtet talba għal informazzjoni lill-awtoritajiet Iżlandiżi (2), li għaliha wieġbu fis-17 ta' Jannar 2014 (3). Sussegwentement, il-każ ġie diskuss f'laqgħa bejn rappreżentanti tal-Awtorità u tal-awtoritajiet Iżlandiżi f'Reykjavik f'Mejju 2014. Id-diskussjonijiet ġew segwiti minn ittra datata l-5 ta' Ġunju 2014 (4). Il-każ reġa' ġie diskuss f'laqgħa bejn ir-rappreżentanti tal-Awtorità u tal-awtoritajiet Iżlandiżi, inkluż ma' rappreżentant mis-CBI, f'Reykjavik fi Frar 2015. Dawn id-diskussjonijiet ġew segwiti minn ittra datata l-24 ta' Frar 2015 (5), u l-awtoritajiet Iżlandiżi bagħtu risposta għaliha fl-1 ta' April 2015 (6).

(3) Bid-Deċiżjoni Nru 208/15/COL tal-20 ta' Mejju 2015, l-Awtorità bdiet il-proċedura formali ta' investigazzjoni dwar l-allegazzjonijiet ta' għajnuna illegali mill-Istat mogħtija lil ISB u lil Arion permezz ta' ftehimiet dwar konverżjoni ta' self allegatament f'termini preferenzjali. B'ittra datata t-28 ta' Awwissu 2015 (7), l-awtoritajiet Iżlandiżi kkummentaw dwar id-deċiżjoni tal-Awtorità. Fl-istess data, l-Awtorità rċeviet ukoll kummenti mingħand wieħed miż-żewġ benefiċjarji, jiġifieri Arion (8).

(4) Fl-24 ta' Settembru 2015, id-deċiżjoni dwar il-bidu tal-proċedura formali ta' investigazzjoni ġiet ippubblikata f'Il-Ġurnal Uffiċjali tal-Unjoni Ewropea u fis-Suppliment tiegħu taż-ŻEE (9). B'ittra datata l-5 ta' Ottubru 2015, is-CBI issottometta kummenti dwar id-deċiżjoni tal-ftuħ. (10).

(5) B'ittra datata l-14 ta' Ġunju 2016, l-Awtorità talbet informazzjoni addizzjonali mingħand is-CBI, ISB u Arion (11). L-awtoritajiet Iżlandiżi pprovdew l-informazzjoni mitluba b'ittra datata l-20 ta' Settembru 2016 (12).

2. DESKRIZZJONI TAL-MIŻURI

2.1. SFOND

(6) Il-miżuri kkonċernati huma konnessi mas-self ta' kollateral u titoli mis-CBI. Bħala parti mir-rwol tiegħu ta' bank ċentrali u kreditur tal-aħħar istanza, u f'konformità mal-politika monetarja ta' banek ċentrali oħrajn, is-CBI jipprovdi faċilitajiet ta' kreditu ta' terminu qasir lil impriżi finanzjarji fil-forma ta' self ta' kollateral, skont id-dispożizzjonijiet tar-regoli tas-CBI li jappartjenu lil dan. L-istituzzjonijiet finanzjarji għandhom l-għażla li jitolbu self mil-lum għall-għada jew self fuq sebat ijiem b'kollateral li huwa kkundsidrat eliġibbli mis-CBI.

(7) Fl-2007 u l-2008, is-self ta' kollateral żdied kostantement, u s-CBI sar sors maġġuri ta' likwidità għal impriżi finanzjarji. Is-self ta' kollateral laħaq il-quċċata fl-1 ta' Ottubru 2008, eżatt qabel ma kkollassaw il-banek, meta s-CBI kien sellef ISK 520 biljun lil istituzzjonijiet finanzjarji. B'hekk, fiż-żmien tal-kollass tat-tliet banek kummerċjali (Landsbankinn, Glitnir u Kaupthing) f'Ottubru 2008, is-CBI kien kiseb pretensjonijiet konsiderevoli kontra dawn l-impriżi finanzjarji domestiċi li kienu garantiti minn kollaterali ta' tipi varji. Dak iż-żmien, kważi 42 % tal-kollateral għall-faċilitajiet ta' self tas-CBI ħadu l-forma ta' titoli garantiti mit-Teżor jew ta' titoli garantiti b'assi, waqt li madwar 58 % tal-kollateral sottostanti kien jikkonsisti f'bonds maħruġin minn Glitnir, Kaupthing, u Landsbankinn (13).

2.2. IL-FTEHIM TA' SELF KONKLUŻ MA' ISB

(8) Bil-kollass ta' Glitnir fl-2008, il-pretensjonijiet tas-CBI saru dovuti u pagabbli, u b'hekk għamlu lis-CBI kreditur tal-bank fallut. B'deċiżjoni tal-Awtorità għas-Sorveljanza Finanzjarja (“FME”) f'Ottubru 2008, fi prinċipju l-assi u l-obbligazzjonijiet domestiċi kollha (ħlief xi assi u obbligazzjonijiet esklużi) ta' Glitnir ġew trasferiti lil ISB, inklużi l-obbligazzjonijiet pendenti ta' Glitnir lis-CBI, li kienu jammontaw għal madwar ISK 55,6 biljun, kif ukoll indirettament, is-sjieda tal-kollateral bażi (il-portafoll tas-self b'ipoteka) (14).

(9) Peress li d-dejn mas-CBI kien jikkonsisti f'self ta' kollateralzzat fuq terminu qasir, ħlas lura immedjat kien ikollu impatt serju fuq il-pożizzjoni ta' likwidità ta' ISB u seta' jipperikola r-ristrutturar tal-bank. Skont is-CBI, l-alternattiva kienet tkun li s-CBI jiġbor id-dejn, li kien iħalli lis-CBI bil-portafoll tas-self b'ipoteka. Il-ġestjoni ta' dan kienet tkun diffiċli għal bank ċentrali. Il-bejgħ tal-portafoll tas-self b'ipoteka wkoll ma kienx ikkunsidrat bħala għażla dak iż-żmien minħabba l-kriżi finanzjarja u n-nuqqas ta' akkwirent potenzjali fis-suq.

(10) B'hekk, ISB fittex li jinnegozja mill-ġdid id-dejn mas-CBI biex jikkonvertih f'dejn fit-tul bi profil ta' amortizzament raġonevoli, biex jevita impatt negattiv ulterjuri fuq il-pożizzjoni ta' likwidità ta' ISB. Wara n-negozjati bejn ISB u s-CBI, fil-11 ta' Settembru 2009 intlaħaq ftehim bir-riżultat li ISB ħareġ bond awtonomu lis-CBI fl-ammont ta' ISK 55,6 biljun. Il-bond kien garantit b'assi bl-istess portafoll tas-self ipotekarju, jew simili, kopert mill-bonds li nħarġu minn Glitnir fil-passat. Il-bond kien ikkollateralizzat iżżejjed bi proporzjon bejn is-self u l-valur (“LTV”) ta' 70 % (15). Il-bond jimmatura f'għaxar snin, b'rata tal-imgħax ta' 4,5 %, marbuta mal-IPK (l-indiċi tal-prezz tal-konsumatur).

2.3. IL-FTEHIM TA' SELF KONKLUŻ MA' ARION

(11) F'Ottubru 2008, kien jidher ċar li Kaupthing ma setax jiġi salvat u b'hekk l-FME ħadet kontroll tal-operazzjonijiet tal-bank. B'konformità mal-Att Nru 125/2008 dwar l-Awtorità għall-Ħlasijiet mit-Teżor dovuti għal Ċirkostanzi Mhux tas-Soltu tas-Suq Finanzjarju eċċ. (l-“Att ta' Emerġenza”), li għadda fis-6 ta' Ottubru 2008, l-FME iddeċidiet li taqsam lil Kaupthing f'bank qadim u f'bank ġdid. Il-bank il-ġdid, li wara sar Arion, fil-prinċipju ħa f'idejh il-biċċa l-kbira tal-assi u l-obbligazjonijiet domestiċi. Madankollu, l-obbligazzjonijiet garantiti lejn is-CBI u l-kollateral rispettiv, inkluż il-portafoll tas-self għall-akkomodazzjoni, ma ġewx trasferiti (16). Il-bank il-qadim tqiegħed taħt is-superviżjoni ta' kumitat ta' riżoluzzjoni u aktar tard sar soġġett għal proċeduri ta' stralċ, bil-għan li, eventwalment, jingħalqu l-operazzjonijiet kollha.

(12) Kaupthing, il-Gvern u Arion waslu għal ftehim fit-3 ta' Settembru 2009 rigward il-kapitalizzazzjoni ta' Arion u l-bażi għall-kumpens minn Kaupthing għal Arion (il-“ftehim dwar il-kapitalizzazzjoni ta' Kaupthing”). Skont dan il-ftehim, Kaupthing kellu l-għażla li jakkwista l-kontroll ta' Arion billi jissottoskrivi għal kapital azzjonarju ġdid u kellu jħallas għall-kapital azzjonarju l-ġdid bl-assi tal-bank l-antik stess (jiġifieri, l-assi li ma kinux ġew trasferiti wara d-deċiżjoni tal-FME kif deskritt hawn fuq).

(13) Qabel ma Kaupthing seta' jiddeċiedi jekk jiksibx sehem ta' maġġuranza f'Arion, kellu jintlaħaq ftehim mas-CBI dwar is-saldu tal-pretensjonijiet pendenti billi wħud mill-assi li kien ikollu bżonn biex iħallas għall-kapital azzjonarju l-ġdid kienu tqiegħdu bħala kollateral kontra self ipprovdut mis-CBI lil Kaupthing, inkluż il-portafoll tas-self għall-akkomadazzjoni. Għalhekk, fit-30 ta' Novembru 2009, il-Ministeru tal-Finanzi, is-CBI u l-Kumitat ta' Riżoluzzjoni ta' Kaupthing għamlu ftehim dwar is-saldu tal-pretensjonijiet tas-CBI kontra Kaupthing (il-“ftehim dwar is-saldu”). Is-saldu tas-self mil-lum għal għada kien is-suġġett tal-Artikolu 3 tal-ftehim dwar is-saldu u hemmhekk il-partijiet qablu li Arion Bank jassumi d-dejn ta' Kaupthing lejn is-CBI billi joħroġ bond li jammonta għal madwar ISK […] (*1) biljun, f'forma speċifika mehmuża mal-ftehim bħala Appendiċi II, filwaqt li s-CBI imbagħad jassenja l-portafoll tas-self għad-djar lil Arion.

(14) Fit-22 ta' Jannar 2010, Arion u s-CBI ikkonkludew ftehim dwar self li, skont is-CBI u Arion, kien jirrappreżenta l-finalizzazzjoni formali tal-Artikolu 3 tal-ftehim dwar is-saldu u l-ftehim dwar il-kapitalizzazzjoni, jiġifieri meta l-kredituri ta' Kaupthing saru s-sidien ta' Arion. Il-ftehim dwar is-self issostitwixxa l-bond imsemmi qabel. Il-ftehim dwar is-self kien essenzjalment jirrifletti t-termini tal-bond, ħlief li l-ammont prinċipali tal-ftehim dwar is-self kien denominat f'EUR, USD u CHF minflok ISK. Din il-bidla fid-denominazzjoni tal-munita kienet f'konformità mat-termini tal-ftehim dwar is-saldu li kienu jipprevedu li, minkejja d-denominazzjoni tal-kapital, Arion għandu jħallas l-imgħax u l-pagamenti rateali f'muniti barranin sal-punt li setal-bank. Il-ftehim dwar is-saldu stipula wkoll li jekk Arion ma setax iħallas f'muniti barranin, u minflok xtaq iħallas f'ISK, kellu jissottometti applikazzjoni bil-miktub bir-raġuni lis-CBI.

(15) Il-ftehim dwar is-self stipula self fuq perjodu ta' seba' snin, li jista' jiġi estiż b'sentejn jew tlieta, għal ammont ta' EUR […] miljun, USD […] miljun u CHF […] miljun. Arion ingħata permess jibdel il-kombinazzjoni tal-muniti li bihom kellu jitħallas lura s-self. L-imgħax pagabbli kien EURIBOR/LIBOR + 300 bps. Il-portafoll tas-self għall-akkomodazzjoni ta' Arion serva ta' kollateral għas-CBI.

3. L-ILMENT

(16) Skont l-ilmentatur, il-ftehimiet dwar is-self bejn ISB, Arion u s-CBI ma ġewx ivvalutati fid-deċiżjonijiet tal-Awtorità li approvaw l-għajnuna għar-ristrutturar għal ISB u Arion (17). Billi l-miżuri ma ġewx indirizzati f'dawn il-każijiet, l-ilmentatur iqis li huwa importanti li tinkiseb l-opinjoni tal-Awtorità dwar (i) il-kompatibilità ta' dawn l-allegati miżuri ta' għajnuna addizzjonali mal-Ftehim taż-ŻEE, u (ii) il-konsegwenzi tan-nuqqas min-naħa tal-awtoritajiet Iżlandiżi li jinnotifikaw dawn il-miżuri.

(17) L-ilmentatur jallega li, meta s-CBI daħlet fil-ftehimiet dwar is-self ma' Arion u ISB, banek oħrajn fl-Iżlanda ma ngħatawx l-opportunità li jirċievu finanzjament bħal dan mis-CBI jew minn aġenziji governattivi oħrajn. L-ilmentatur b'hekk isostni li l-għajnuna kienet selettiva għax ingħatat esklussivament lil ċerti istituzzjonijiet finanzjarji li jikkompetu fis-suq bankarju tal-Iżlanda. Skont l-ilmentatur, meta ISB ingħata s-self, il-bank ingħata għajnuna biex jevita l-infurzar mis-CBI dwar il-kwistjoni tal-bond kopert; u fil-każ ta' Arion, is-self ingħata biex jiġi żgurat bilanċ xieraq fuq ir-riskju tal-valuta tal-bank. L-ilmentatur jargumenta li istituzzjonijiet finanzjarji oħrajn, li ma rċevewx għajnuna bħal din, kienu mġiegħla jbigħu assi fi swieq li kienu jiffavorixxu lill-akkwirenti.

(18) Skont l-ilmentatur, il-ftehimiet ta' self taw lil ISB u lil Arion vantaġġ ċar fil-forma ta' finanzjament għal żmien twil b'rati ta' interessi favorevoli taħt ir-rati tas-suq u li ma kinux disponibbli għal parteċipanti oħrajn fis-suq. Skont l-ilmentatur, l-ebda investitur privat ma kien jidħol fi ftehimiet bħal dawn f'dan iż-żmien turbolenti fis-swieq finanzjarji. Sabiex jissostanzja l-istqarrija tiegħu li r-rati tal-imgħax kienu inqas mir-rati tas-suq f'dak iż-żmien, l-ilmentatur issottometta firxiet ta' swap ta' inadempjenza ta' kreditu (“CDS”) tal-gvern Iżlandiż fl-2009 u r-rati tal-imgħax tal-ħruġ ta' bonds tal-2009 HFF150224 u HFF150434 mill-Fond għall-Finanzjament tal-Akkomodazzjonijiet tal-Iżlanda (“HFF”, Housing Financing Fund). L-ilmentatur isostni li l-miżuri saħħew lil ISB u Arion fis-suq bankarju u b'hekk affettwaw il-pożizzjoni ta' parteċipanti oħra fis-suq.

(19) Fl-aħħar, l-ilmentatur jgħid li l-pjanijiet għar-ristrutturar ta' ISB u Arion, implimentati mill-gvern Iżlandiż u li l-Awtorità sabet li huma għajnuna kompatibbli skont l-Artikolu 61(3)(b) tal-Ftehim taż-ZEE, kienu biżżejjed biex jirrimedjaw it-taqlib fl-ekonomija tal-Iżlanda. Skont l-ilmentatur, il-miżuri ta' għajnuna addizzjonali implimentati permezz tal-ftehimiet imsemmija hawn fuq ma kinux neċessarji, xierqa jew proporzjonati biex tiġi restawrata s-sistema bankarja Iżlandiża u b'hekk jinvolvu għajnuna mill-Istat inkompatibbli.

4. RAĠUNIJIET GĦALL-FTUĦ TA' PROĊEDURA TA' INVESTIGAZZJONI FORMALI

(20) Fid-Deċiżjoni Nru 208/15/COL, l-Awtorità vvalutat preliminarjament jekk il-faċilitajiet ta' kreditu b'terminu qasir fornuti mis-CBI lil Glitnir u Kaupthing, kif ukoll il-ftehimiet ta' self konklużi bejn is-CBI u kemm Arion kif ukoll ISB, jistgħux jikkostitwixxu għajnuna mill-istat fis-sens tal-Artikolu 61(1) tal-Ftehim taż-ŻEE; u, jekk iva, jekk l-għajnuna mill-istat tistax tkun kompatibbli mal-funzjonament tal-Ftehim taż-ZEE.

(21) Rigward is-self ta' kollateral b'terminu qasir tas-CBI lil banek u istituzzjonijiet finanzjarji oħrajn, l-Awtorità sabet li l-kundizzjonijiet stabbiliti fil-Linji Gwida Bankarji (18) dwar l-assistenza fil-likwidità u l-faċilitajiet tal-bank ċentrali kienu twettqu. Għaldaqstant, l-Awtorità kkonkludiet li l-faċilitajiet ta' kreditu b'terminu qasir fornuti mis-CBI lil Glitnir u Kaupthing ma kinux jinvolvu għajnuna mill-istat.

(22) Madankollu, b'konnessjoni mal-ftehimiet ta' self bejn is-CBI u kemm Arion kif ukoll ISB taħt termini allegatament favorevoli, l-Awtorità waslet għall-konklużjoni preliminari li ma jistax jiġi eskluż li dawn jikkostitwixxu għajnuna mill-istat fis-sens tal-Artikolu 61(1) tal-Ftehim taż-ŻEE. L-aspetti li ġejjin ġew identifikati fid-Deċiżjoni Nru 208/15/COL: (i) L-Awtorità nnutat li l-appoġġ pubbliku mogħti minn bank ċentrali jista' jitqies li huwa attribwibbli lill-Istat u b'hekk jikkostitwixxi trasferiment ta' riżorsi tal-istat. (ii) L-Awtorità esprimiet dubji jekk il-miżuri vvalutati kinux konsistenti mal-kondotta ta' kreditur privat li jsib lilu nnifsu f'sitwazzjoni legali u fattwali paragunabbli. Għalhekk, il-valutazzjoni preliminari tal-Awtorità uriet li vantaġġ ekonomiku favur ISB u Arion ma setax jiġi eskluż. (iii) Billi ma ngħatat l-ebda evidenza li turi li l-ftehimiet allegatament favorevoli ta' self kienu disponibbli għall-impriżi kollha f'sitwazzjoni fattwali u legali li tixbah lil dik ta' ISB u Arion, l-Awtorità kienet tal-opinjoni preliminari li l-miżuri jidhru li kienu selettivi. (iv) Fl-aħħar, l-Awtorità nnutat li għalkemm ISB u Arion illum joperaw l-aktar fis-suq Iżlandiż, huma madankollu involuti fl-għoti ta' servizzi finanzjarji, li huma kompletament miftuħin għall-kompetizzjoni u l-kummerċ fiż-ŻEE. B'hekk, fl-opinjoni preliminari tal-Awtorità, il-miżura x'aktarx kienet ta' tfixkil għall-kompetizzjoni u affettwat il-kummerċ fiż-ŻEE.

(23) Skont l-Awtorità, kien hemm bżonn ta' aktar evidenza biex tkun tista' tiddetermina jekk it-termini tas-self kinux jistgħu jitqiesu bħala kompatibbli mal-funzjonament tal-Ftehim taż-ŻEE.

(24) Bħala konsegwenza, wara l-valutazzjoni preliminari tagħha, l-Awtorità kellha dubji jekk il-miżuri kkonċernati u t-termini tas-self b'mod partikolari kinux jikkostitwixxu għajnuna mill-istat, u, jekk iva, jekk setgħux jinstabu li huma kompatibbli mal-funzjonament tal-Ftehim taż-ŻEE.

5. KUMMENTI MINGĦAND IS-CBI

5.1. ĠENERALI

(25) Is-CBI jinnota li r-ristrutturar tas-sistema finanzjarja Iżlandiża, tal-pedament legali, u tal-eżekuzzjoni governattiva tagħha, ġew indirizzati preċedentement mill-Awtorità, fost oħrajn fid-deċiżjonijiet dwar l-għajnuna għar-ristrutturar ta' ISB u Arion. Skont is-CBI, mhux loġiku li l-miżuri investigati f'dan il-każ jittieħdu barra mill-kuntest tagħhom u jiġu vvalutati bħala strumenti awtonomi.

(26) Skont is-CBI, mhux realistiku għal bank ċentrali li jinforza kollateral bħal dak inkwistjoni fil-każ ta' Kaupthing (Arion) u ISB. Bl-approprijazzjoni ta' kollateral bħal dak, is-CBI kien jieħu r-rwol ta' bank kummerċjali b'wieħed mill-akbar portafolli tas-self għall-akkomodazzjoni fl-Iżlanda. Dan ma kienx ikun konsistenti mar-rwol tiegħu bħala bank ċentrali. Kien hemm ukoll riskju importanti li l-operazzjonijiet ta' Arion u ISB jiġu destabilizzati, li kien jipperikola l-istabilità finanzjarja. L-Awtorità għandha tqis li s-CBI għandu obbligu legali li jippromwovi l-istabbilità finanzjarja. Kieku s-CBI ġabret il-pretensjoni fuq ISB, il-likwidità ta' ISB kienet tiddgħajjef wisq biex jopera bħala bank b'saħħtu u konsegwentement is-CBI ma kienx ikun f'pożizzjoni li jiġbor il-pretensjoni kollha tiegħu.

(27) Is-CBI jinnota li, sfortunatament, il-Linji Gwida Bankarji ma jindirizzawx x'jiġri meta pretensjonijiet li jkunu ġejjin minn operazzjonijiet ta' politika monetarja jaqgħu f'inadempjenza u bank ċentrali jkun imġiegħel jieħu passi biex jiġbor il-pretensjonijiet u japproprja l-assi kollaterali. Is-CBI jargumenta li l-konverżjoni tal-pretensjonijiet tas-CBI fi ftehimiet ta' self għandha tiġi kkunsidrata bħala kontinwazzjoni normali tal-miżuri tal-kredituri li għandhom l-għan li jimmassimizzaw l-irkupru tal-pretensjonijiet li ġejjin minn faċilitajiet ta' kreditu b'terminu qasir u mhux bħala finanzjament fornut lil Arion u ISB.

5.2. IL-PREŻENZA TAL-GĦAJNUNA MILL-ISTAT

(28) Rigward jekk il-ftehimiet ta' self tawx vantaġġ lill-banek, is-CBI l-ewwel jargumenta li d-dewmien inizjali fil-pagamenti ma kienx jinvolvi għajnuna mill-istat, minħabba ċ-ċirkustanzi eċċezzjonali prevalenti fl-Iżlanda wara l-kollass tas-sistema bankarja f'Ottubru 2008. Is-saldu tal-pagamenti ma' ISB f'Settembru 2009 u ma' Kaupthing f'Novembru 2009 ma jistax jiġi kkunsidrat bħala dewmien, skont is-CBI, billi l-Iżlanda kienet għaddejja minn ristrutturar komprensiv tal-banek bl-għajnuna tal-IMF u kien hemm grad għoli ta' inċertezza dwar il-valutazzjoni tal-assi tal-banek.

(29) Is-CBI jenfasizza li għandu l-obbligu legali li jżomm l-istabilità finanzjarja u li jissorvelja l-bilanċi tal-iskambju barrani tal-istituzzjonijiet tal-kreditu. B'hekk, is-CBI kellu obbligu legali li jindirizza s-sitwazzjoni gravi prevalenti dak iż-żmien. Il-konklużjoni tal-ftehimiet ta' self kienet l-aħjar deċiżjoni ekonomika razzjonali f'dawk iċ-ċirkustanzi. Is-CBI jinnota li l-approprjazzjoni tal-kollateral mhux biss kienet tkun inkonsistenti mar-rwol ta' bank ċentrali, iżda fl-aħħar ir-riżultat kien ikun li s-CBI kien jirkupra inqas mid-dejn f'terminu qasir.

(30) Barra minn hekk, skont is-CBI, it-termini tal-ftehimiet ta' self, jiġifieri r-rati tal-imgħax u l-kollateral, kienu favorevoli għas-CBI. Is-CBI jirreferi għal informazzjoni disponibbli dwar strumenti maħruġin mad-dinja kollha u wkoll għat-termini ta' strumenti oħrajn li daħlu fihom il-partijiet f'dak iż-żmien (Arion, ISB, is-CBI, istituzzjonijiet finanzjarji domestiċi oħrajn, u l-Istat) (19). B'hekk, skont is-CBI, it-termini tal-ftehimiet ta' self kienu fiż-żewġ każijiet kompletament konsistenti mat-termini normali tas-suq f'dak iż-żmien, u b'hekk kompletament f'konformità mal-prinċipju tal-investitur f'ekonomija tas-suq.

(31) Rigward jekk dawn il-ftehimiet ta' self kinux selettivi, is-CBI jargumenta li l-impriżi kollha f'sitwazzjoni legali u fattwali paragunabbli ġew trattati b'mod ekwu. F'dan ir-rigward, is-CBI jinnota li Straumur, bank tal-investiment privat Iżlandiż, ukoll ikkonkluda ftehim mas-CBI dwar is-saldu tad-dejn f'terminu qasir tiegħu (20). Barra minn hekk, skont is-CBI, MP Bank ma kienx f'sitwazzjoni fattwali jew legali simili minħabba li d-djun fuq terminu qasir tiegħu ma kinux garantiti b'assi paragunabbli mal-portafoll tas-self għall-akkomodazzjoni iżda b'garanziji pubbliċi bħal strumenti tat-Teżor u strumenti siguri simili, jiġifieri assi li setgħu jiġu kummerċjalizzati faċilment b'valur stabbilit u bl-ebda spiża involuta jew assoċjata mal-approprijazzjoni. B'hekk, is-CBI jirrifjuta d-dikjarazzjoni li banek oħrajn fl-Iżlanda ma ngħatawx l-opportunità li jirċievu finanzjament bħal dan mis-CBI jew minn aġenziji governattivi oħrajn.

(32) Fl-aħħar, is-CBI jinnota li l-Awtorità għandha tqis li matul il-perjodu meta ġew konklużi l-ftehimiet ta' self, ma kien hemm de facto l-ebda kompetizzjoni bejn impriżi finanzjarji Iżlandiżi u impriżi finanzjarji oħrajn fiż-ŻEE. F'Novembru 2008, il-Parlament Iżlandiż adotta l-Att Nru 134/2008, li jemenda l-Att dwar ir-Rata tal-Kambju Nru 87/1992, li impona restrizzjonijiet fuq il-movimenti kapitali transkonfinali u fuq tranżazzjonijiet ta' kambju relatati magħhom, u b'hekk sar impossibbli għal entitajiet finanzjarji barranin li jikkompetu fis-suq Iżlandiż (21). B'hekk, is-CBI jargumenta li l-miżuri ma kinux ta' natura li jfixklu l-kompetizzjoni u jaffettwaw il-kummerċ bejn il-Partijiet Kontraenti fil-Ftehim taż-ŻEE.

(33) Fuq il-bażi ta' dan ta' hawn fuq, is-CBI jargumenta li l-konklużjoni tal-ftehimiet ta' self ma tistax tikkostitwixxi għajnuna mill-istat fis-sens tal-Artikolu 61(1) tal-Ftehim taż-ŻEE.

5.3. KOMPATIBILITÀ

(34) Jekk madankollu l-Awtorità tqis il-miżuri bħala għajnuna mill-istat, is-CBI jargumenta li l-miżuri għandhom jitqiesu bħala kompatibbli mal-Ftehim taż-ŻEE fuq il-bażi tal-Artikolu 61(3)(b) tiegħu, peress li ffurmaw parti integrali mill-miżuri li kienu neċessarji, proporzjonati u xierqa bħala rimedju għal tfixkil serju fl-ekonomija Iżlandiża u b'hekk kienu konnessi direttament mal-miżuri ta' għajnuna għar-ristrutturar approvati mill-Awtorità fid-deċiżjonijiet tagħha dwar l-għajnuna għar-ristrutturar ta' Arion u ISB.

6. KUMMENTI MINGĦAND ARION

6.1. ĠENERALI

(35) Arion jargumenta wkoll li l-miżuri investigati f'dan il-każ ma jistgħux jittieħdu barra mill-kuntest tagħhom u jiġu vvalutati bħala strumenti awtonomi. Arion jissuġġerixxi li l-Awtorità diġà investigat u approvat ir-ristrutturar u l-kapitalizzazzjoni ta' Arion fid-deċiżjoni tagħha dwar l-għajnuna għar-ristrutturar ta' Arion.

(36) Arion jinnota li d-denominazzjoni tas-self f'muniti barranin minflok ISK kienet f'konformità mat-termini tal-ftehim tas-saldu, li stipula li Arion għandu jħallas l-imgħax u l-pagamenti bin-nifs f'muniti barranin sal-punt li setal-bank u li kien permess li jħallas f'ISK f'ċirkostanzi eċċezzjonali biss. Arion jinnota wkoll li l-Artikolu 4 tal-ftehim tas-saldu stipula li l-mutwarju jista', bil-permess tal-mutwanti, ibiddel id-denominazzjoni tad-dejnparzjalment jew kompletament. It-termini tal-ftehim ta' self huma b'hekk kompletament skont it-termini tal-ftehim tas-saldu. Arion jenfasizza li l-Awtorità diġà rrevediet u approvat it-termini tal-ftehim tas-saldu fid-deċiżjoni tagħha dwar l-għajnuna għar-ristrutturar ta' Arion (22).

(37) Skont Arion, id-deskrizzjoni tal-Awtorità fid-Deċiżjoni Nru 208/15/COL li l-pożizzjoni ta' Arion mingħajr il-portafoll tas-self għad-djar kienet tkun dgħajfa, mhijiex korretta. Skont Arion, il-portafoll tas-self għad-djar kien tassew ass ta' valur billi kien jinkludi s-self ta' wħud mill-klijenti l-aktar importanti ta' Arion u kien moqdi wkoll minn Arion. Skont il-ftehim tas-saldu (u mhux id-deċiżjoni tal-FME), Kaupthing seta' jittrasferixxi l-portafoll tas-self għad-djar lil Arion bħala parti mill-kapitalizzazzjoni ta' Arion. Madankollu, fl-assenza tal-Artikolu 3 tal-ftehim tas-saldu (u b'hekk fl-assenza tat-trasferiment tal-portafoll tas-self għad-djar), assi oħrajn kieku kienu jissostitwixxu l-portafoll tas-self għall-akkomodazzjoni biex iwettqu r-rekwiżiti tal-kapitalizzazzjoni u r-ristrutturar ta' Arion.

6.2. EŻISTENZA TA' GĦAJNUNA MILL-ISTAT

(38) Skont Arion, il-pożizzjoni tas-CBI tista' tiġi kkwalifikata bħal dik ta' kreditur privat li jinforza l-pretensjonijiet kontra Kaupthing, kif deskritt fil-ftehim tas-saldu, skont ir-regoli applikabbli li jirregolaw l-istralċ tal-proċeduri (23). L-assenjazzjoni tal-portafoll għall-akkomodazzjoni skont il-ftehim ta' saldu u l-konklużjoni tal-ftehim tas-self saru f'termini kompletament konsistenti mat-termini normali tas-suq f'dak iż-żmien. Bħala konsegwenza, il-kondotta tas-CBI tikkonforma mar-rekwiżiti tat-test tal-kreditur privat. B'hekk, is-CBI ma ta l-ebda vantaġġ lil Arion li jista' jiġi kkunsidrat bi kwalunkwe mod bħala għajnuna mill-istat.

(39) Skont Arion, il-punti ewlenin li għandhom jiġu kkunsidrati meta ssir valutazzjoni dwar jekk kreditur privat ipotetiku kienx jidħol fil-ftehim tas-saldu u l-ftehim ta' self jistgħu jinġabru fil-qosor kif ġej: (i) Ekonomikament u funzjonalment, kienet l-unika għażla li tagħmel sens għas-CBI. Fl-aħħar mill-aħħar l-approprjazzjoni tal-portafoll tas-self għall-akkomodazzjoni kienet tirriżulta fl-irkupru ta' ammont aktar baxx tad-dejn b'terminu qasir għas-CBI. (ii) Bħala kreditur garantit, is-CBI ma kellu l-ebda għażla oħra disponibbli dak iż-żmien. (iii) Id-debitur, Kaupthing, kien tqiegħed fil-proċedimenti ta' stralċ u b'hekk id-dejn b'terminu qasir kellu jiġi konkluż skont l-Att Nru 21/1991 dwar il-Proċedimenti tal-Falliment. (iv) Il-miżuri kienu f'konformità mal-għan tal-gvern li jittrasferixxi l-parti domestika tal-banek l-antiki lill-banek ġodda. (v) Ir-ristrutturar u l-kapitalizzazzjoni ta' Arion kienet parti mir-ristrutturar globali tas-settur finanzjarju. (vi) It-termini tal-ftehim ta' self, jiġifieri r-rati tal-imgħax u l-garanzija, kienu favorevoli għas-CBI. Dan huwa evidenti mill-informazzjoni disponibbli dwar l-istrumenti li ħarġu mad-dinja kollha iżda anki mit-termini ta' strumenti oħrajn li daħlu fihom il-partijiet f'dak iż-żmien (jiġifieri Arion, is-CBI u istituzzjonijiet finanzjarji domestiċi oħrajn, u l-Istat).

(40) Billi l-Awtorità, fid-Deċiżjoni Nru 208/15/COL, ikkunsidrat li jkun diffiċli li jiġu determinati l-punti ta' riferiment xierqa għar-rati tal-imgħax matul il-kriżi finanjarja, Arion ipprovda informazzjoni dwar il-ħruġ ta' bonds koperti u ta' bonds privileġġjati mhux garantiti minn banek fl-Ewropa matul il-perjodu inkwistjoni. Billi s-self ipprovdut mis-CBI kien garantit primarjament bl-ipoteki, Arion jargumenta li jixbah bonds koperti li kienu ħarġu mill-banek Ewropej matul l-2009 li użaw ipoteki residenzjali bħala garanzija. Skont Arion, is-sett tad-dejta li pprovda (24) juri li l-firxiet ta' finanzjament li kienu qed iħallsu l-banek Ewropej kellhom medda bejn 0,1 % u 1,90 % aktar mir-rati interbankarji, b'firxa medjana ta' 0,72 %. L-ogħla rati għal bonds koperti tħallsu mill-Bank tal-Irlanda f'Settembru 2009 (1,9 % aktar mir-rati interbankarji) u minn EBS Mortgage Finance mill-Irlanda(1,75 % aktar mir-rati interbankarji) f'Novembru 2009. Skont Arion, huwa diffiċli li wieħed jara kif strument ta' dejn garantit b'ipoteki u assi oħrajn ta' kwalità għolja, u b'rata tal-imgħax LIBOR + 3,00 %, jista' jitqies bħala għajnuna mill-Istat, waqt li fl-istess ħin l-ogħla spejjeż għall-finanzjament ta' bank Ewropew b'kollateral ipotekarju kienu rati interbankarji + 1,9 %.

(41) Skont Arion, il-bidla li saret fil-ftehim ta' self mit-termini tal-ftehim tas-saldu relatata mad-denominazzjoni tas-somma kapitali ewlenija f'EUR, USD and CHF, minflok ISK, kienet favorevoli għas-CBI. Arion jinnota li limitazzjonijiet stretti fuq il-moviment transkonfinali ta' kapital u ta' tranżazzjonijiet relatati tal-kambju kienu imposti fl-Iżlanda minn meta kkollassat is-sistema bankarja fil-Ħarifa tal-2008. L-applikazzjoni tat-test tal-kreditur privat f'dawn iċ-ċirkustanzi tista' twassal biss għall-konklużjoni li kreditur privat kien jippreferi denominazzjoni f'muniti barranin minflok f'ISK. Bidla bħal din fid-denominazzjoni b'hekk tkun ta' vantaġġ għall-kreditur, mhux id-debitur.

(42) Arion jagħmel paragun ukoll ma' ftehim ta' saldu (“il-ftehim LBI”) li ġie konkluż bejn il-Landsbankinn il-“ġdid” (“NBI”), u l-Landsbankinn il-“qadim” (“LBI”) f'Diċembru 2009. Il-ftehim ta' LBI kien jinvolvi l-ħruġ ta' bond privileġġjat garantit, denominat f'EUR, GBP u USD, fl-ammont ta' ISK 247 biljun f'munita barranija għal terminu ta' għaxar snin minn NBI għal LBI. Barra minn hekk, fil-bidu tal-2013, ħareġ bond kontinġenti ta' ISK 92 biljun f'munita barranija. Dawn il-bonds privileġġjati garantiti kienu konsiderazzjoni għall-assi u l-obbligazzjonijiet trasferiti minn LBI fid-9 ta' Ottubru 2008 bid-deċiżjoni tal-FME dwar it-tneħħija ta' assi u obbligazzjonijiet minn LBI għal NBI. Dawn il-bonds privileġġjati garantiti jimmaturaw f'Ottubru 2018 u m'għandhomx ħlasijiet rateali matul l-ewwel ħames snin. Ir-rati tal-imgħax huma EURIBOR/LIBOR + 175 bps għall-ewwel ħames snin u EURIBOR/LIBOR + 290 bps għall-ħames snin li jibqa'. Huma garantiti minn ġabriet ta' self lill-klijenti ta' Landsbankinn (25).

(43) Skont Arion, it-termini tal-ftehim ta' LBI jista' jitqies bħala paragunabbli direttament mat-termini fil-ftehim ta' self. Id-differenzi jistgħu jinġabru fil-qosor kif ġej: (i) Marġni ta' 175 bps/290 bps minn parti mutwanti privata mqabbla ma' 300 bps mis-CBI skont il-ftehim ta' self. (ii) Somma kapitali ewlenija viċin l-ekwivalenti ta' ISK 350 biljun minn parti mutwanti privata imqabbla ma' ISK […] biljun mis-CBI skont il-ftehim ta' self. (iii) Ġabra ta' self ta' kollateral lil klijenti ta' parti mutwanti privata mqabbla ma' ġabra diversifikata ta' esponimenti domestiċi fuq ipoteki sovrani, muniċipali u residenzjali lis-CBI skont il-ftehim ta' self.

(44) Id-differenzi t'hawn fuq bejn dawn iż-żewġ każijiet huma, skont Arion, kollha favorevoli għall-ftehim ta' self u s-CBI, jiġifieri rata tal-imgħax ogħla, somma kapitali ewlenija aktar baxxa u ġabra kollaterali aktar b'saħħitha, minkejja l-fatt li l-mutwanti f'dan il-każ huwa parti privata. Dan jindika li t-termini tal-finanzjamenti fornuti lil Arion skont il-ftehim ta' self huma f'konformità mat-termini prevalenti tas-suq f'dak iż-żmien.

(45) Fil-qosor, Arion b'hekk jargumenta li l-konklużjoni tal-ftehim ta' self bejn is-CBI u Arion ma jistax jikkostitwixxi għajnuna mill-istat fis-sens tal-Artikolu 61(1) tal-Ftehim taż-ŻEE.

6.3. KOMPATIBILITÀ

(46) Jekk l-Awtorità, minkejja l-argumenti ppreżentati hawn fuq, tikkunsidra li l-miżuri jikkostitwixxu għajnuna mill-Istat, Arion jargumenta li dawn il-miżuri huma kompatibbli mal-Ftehim taż-ŻEE fuq il-bażi tal-Artikolu 61(3)(b).

(47) Billi l-miżuri inkwistjoni kienu jiffurmaw parti inseparabbli mill-kapitalizzazzjoni finali ta' Arion u l-pjan ta' ristrutturar ta' Arion sottomess lill-Awtorità, Arion jargumenta li dawn il-miżuri ma jistgħux jiġu separati mill-valutazzjoni totali li għamlet l-Awtorità f'dak il-każ. Huma b'hekk koperti mid-deċiżjoni tal-Awtorità dwar l-għajnuna għar-ristrutturar ta' Arion.

(48) Arion huwa wkoll tal-opinjoni li, jekk l-Awtorità tikkunsidra li huwa possibbli li tiġi riveduta parti speċifika ta' tranżazzjoni li diġà ġiet evalwata u approvata mill-Awtorità fid-deċiżjoni dwar l-għajnuna għar-ristrutturazzjoni ta' Arion, allura l-Awtorità għandha tikkunsidra s-sitwazzjoni fattwali u legali sħiħa. Il-valutazzjoni tal-Awtorità dwar il-kompatibilità tal-miżuri inkwistjoni għandha għalhekk tkun f'konformità mal-valutazzjoni fid-deċiżjoni dwar l-għajnuna għar-ristrutturar ta' Arion, u b'mod partikolari dwar jekk il-kriterji tal-linji gwida applikabbli dwar l-għajnuna mill-Istat ġewx issodisfati.

7. KUMMENTI MINGĦAND ISB

(49) ISB pprovda informazzjoni dwar il-kundizzjonijiet ta' bonds simili ggarantiti b'assi fl-Ewropa fiż-żmien tal-konklużjoni tal-ftehim mas-CBI. Skont ISB, bonds simili ggarantiti b'assi fl-Ewropa kienu qed jiġu nnegozjati għal primjum ta' 40-80 bps kontra dokumenti ggarantiti mill-istat f'dak iż-żmien. ISB pprovda graff li turi data mill-2009 għal tliet pajjiżi, jiġifieri Franza, il-Ġermanja u Spanja, dwar id-differenza fil-firxa bejn firxiet ta' bonds koperti u firxiet sovrani. Il-firxiet koperti minn iBoxx (26) huma medja ponderata tal-bonds koperti pendenti kollha minn dawk il-pajjiżi rispettivi b'tul medju tal-indiċi fil-medda ta' ħames sa seba' snin.

(50) Kif jidher mill-graff, il-firxa telgħet u niżlet sostanzjalment matul dan il-perjodu u hija, pereżempju, attwalment negattiva fil-każ ta' Spanja. Fl-2009, id-differenza fil-firxa għal dawn it-tliet pajjiżi kienet fil-medda ta' 40–160 bps.

II. VALUTAZZJONI

1. IL-PREŻENZA TAL-GĦAJNUNA MILL-ISTAT

(51) Fil-kapitoli li ġejjin, l-Awtorità sejra tivvaluta jekk il-ftehimiet ta' self konklużi bejn is-CBI u kemm ISB kif ukoll Arion jinvolvu għajnuna mill-istat fis-sens tal-Artikolu 61(1) tal-Ftehim taż-ŻEE.

(52) Miżura tikkostitwixxi għajnuna mill-istat fis-sens tal-Artikolu 61(1) tal-Ftehim taż-ŻEE jekk il-kundizzjonijiet li ġejjin jitwettqu b'mod kumulattiv: il-miżura (i) tingħata mill-Istat jew permezz ta' riżorsi tal-Istat; (ii) tagħti vantaġġ ekonomiku lil intrapriża; (iii) hija selettiva; u (iv) x'aktarx tfixkel il-kompetizzjoni u taffettwa l-kummerċ bejn il-Partijiet Kontraenti.

(53) Bħala punt preliminari, ta' min jiftakar li m'hemm l-ebda eżenzjoni ġenerali ta' politika monetarja mill-applikazzjoni tar-regoli dwar l-għajnuna mill-istat (27). Tabilħaqq, l-esklużjoni ta' assistenza ta' likwidità mil-liġi dwar l-applikazzjoni tal-għajnuna mill-istat, kif imsemmi fil-paragrafu 21 hawn fuq, hija limitata għal miżuri li jissodisfaw il-kundizzjonijiet imniżżlin fil-paragrafu 51 tal-Linji Gwida Bankarji tal-2008 tal-Awtorità u fil-paragrafu 62 tal-Linji Gwida Bankarji tal-2013 tal-Awtorità (28). Dan ma jimplikax li l-azzjonijiet kollha tal-banek ċentrali huma esklużi mill-applikazzjoni tar-regoli dwar l-għajnuna mill-istat. Fil-każ attwali, l-Awtorità tikkunsidra lil-provvediment ta' self fuq terminu twil mis-CBI ma jikkonformax mal-kundizzjonijiet stipulati fil-paragrafi msemmijin qabel tal-Linji Gwida Bankarji tal-2008 u l-2013, minħabba li l-miżuri kienu konnessi mal-miżuri ta' ristrutturar fornuti liż-żewġ banek. B'hekk, l-Awtorità għandha tivvaluta l-miżuri fuq il-bażi tal-kundizzjonijiet stipulati fl-Artikolu 61(1) tal-Ftehim taż-ŻEE.

1.1. PREŻENZA TAR-RIŻORSI TAL-ISTAT

(54) Skont l-Artikolu 61(1) tal-Ftehim taż-ŻEE, miżura għandha tingħata mill-Istat jew permezz tar-riżorsi tal-Istat biex tkun tikkostitwixxi għajnuna mill-istat.

(55) L-Istat, għall-għan tal-Artikolu 61(1) tal-Ftehim taż-ŻEE, ikopri l-korpi kollha tal-amministrazzjoni pubblika, mill-gvern ċentrali sal-livell tal-belt jew l-inqas livell amministrattiv kif ukoll impriżi u korpi pubbliċi (29).

(56) Il-miżuri eżaminati jieħdu l-forma ta' ftehimiet ta' self bejn is-CBI u Arion u ISB f'termini allegatament favorevoli.

(57) Biex jiġi ddeterminat jekk il-provvediment ta' self fuq terminu twil mis-CBI jinvolvix riżorsi tal-istat, irid jiġi vvalutat jekk il-miżuri li jieħu bank ċentrali jistgħux jitqiesu li huma imputabbli għall-Istat. Ġeneralment, il-banek ċentrali huma indipendenti mill-gvern ċentrali. Madankollu, huwa irrilevanti jekk istituzzjoni fis-settur pubbliku hijiex awtonoma jew le (30). Barra minn hekk, huwa ġeneralment aċċettat li l-banek ċentrali jwettqu kompitu pubbliku. L-Awtorità tinnota li hemm każistika stabbilita li appoġġ finanzjarju mogħti minn istituzzjoni li sservi għan pubbliku jista' jirriżulta fl-għotja ta' għajnuna mill-istat (31). L-appoġġ pubbliku mogħti minn bank ċentrali b'hekk jista' jitqies ukoll li huwa imputabbli lill-Istat u b'hekk jikkwalifika bħala għajnuna mill-istat (32). Tabilħaqq, skont il-Linji Gwida Bankarji tal-2013, finanzjament fornut minn bank ċentrali lil istituzzjonijiet ta' kreditu speċifiċi ġeneralment jimplika t-trasferiment ta' riżorsi tal-Istat (33).

(58) Madankollu, lil hinn minn dawn ir-rimarki, il-kwistjoni dwar jekk il-ftehimiet ta' self inkwistjoni ngħatawx mill-Istat jew permezz ta' riżorsi tal-Istat tista' tibqa' miftuħa, minħabba l-konklużjoni fit-taqsima li jmiss li l-miżuri ma tawx vantaġġ ekonomiku lill-banek.

1.2. VANTAĠĠ

(59) Biex jikkostitwixxu għajnuna mill-istat fis-sens tal-Artikolu 61(1) tal-Ftehim taż-ŻEE, il-miżuri jridu jikkonferixxu vantaġġ fuq l-impriża.

(60) Vantaġġ, fis-sens tal-Artikolu 61(1) tal-Ftehim taż-ŻEE, huwa kwalunkwe benefiċċju ekonomiku li impriża ma kinitx takkwista taħt kundizzjonijiet normali tas-suq, li b'hekk ipoġġiha f'pożizzjoni aktar favorevoli mill-kompetituri tagħha. L-effett tal-miżura fuq l-impriża biss huwa rilevanti, u mhuwiex il-kawża jew l-objettiv tal-intervent tal-Istat. (34) Biex tikkostitwixxi għajnuna, il-miżura tista' tieħu l-forma ta' vantaġġ ekonomiku pożittiv kif ukoll tnaqqis ta' piż ekonomiku. Dan tal-aħħar huwa kategorija wiesgħa li tinkludi kwalunkwe miżura li tnaqqas l-ispejjeż li normalment jitħallsu mill-baġit tal-impriża. Il-mistoqsija dwar jekk il-konklużjoni tal-ftehimiet ta' self jistgħux jitqiesu bħala għoti ta' vantaġġ lil ISB u Arion fl-aħħar mill-aħħar tiddependi fuq jekk kreditur privat ta' daqs paragunabbli għal dak ta' korp pubbliku, li jkun qed jopera fl-istess kundizzjonijiet tas-suq, kienx jagħti self simili taħt kundizzjonijiet simili.

(61) Biex jiġi determinat jekk korp pubbliku jkunx aġixxa bħal kwalunkwe operatur tal-ekonomija tas-suq f'sitwazzjoni simili, għandhom jitqiesu biss il-benefiċċji u l-obbligazzjonijiet konnessi mar-rwol tal-Istat jew tal-korp pubblikubħala operatur ekonomiku, bl-esklużjoni ta' dawk relatati mar-rwol tiegħu bħala awtorità pubblika (35). Barra minn hekk, biex jiġi ddeterminat jekk intervent tal-istat jikkonformax mal-kundizzjonijiet tas-suq, irid jiġi eżaminat fuq bażi ex ante, filwaqt li titqies biss l-informazzjoni disponibbli fiż-żmien meta tkun ittieħdet deċiżjoni dwar l-intervent. Barra minn hekk, fl-assenza ta' informazzjoni speċifika tas-suq dwar tranżazzjoni speċifika ta' dejn, il-konformità tal-istrument tad-dejn mal-kundizzjonijiet tas-suq jistgħu jiġu stabbiliti abbażi ta' tqabbil ma' tranżazzjonijiet paragunabbli tas-suq, jiġifieri permezz ta' valutazzjoni komparattiva.

(62) It-test tal-kreditur privat, żviluppat u raffinat mill-qrati tal-Unjoni Ewropea (36), iservi biex jistabbilixxi jekk il-kundizzjonijiet li taħthom kreditur pubbliku jitlob li jitħallas lura, possibilment billi jiġu riskedati l-ħlasijiet, jikkostitwixxux għajnuna mill-Istat. Meta l-Istat ikun fil-pożizzjoni, mhux bħala investitur jew promotur ta' proġett, iżda bħala kreditur li jipprova jimmassimizza l-irkupru ta' dejn pendenti, trattament klementi biss, fil-forma ta' differiment ta' ħlas, jista' ma' jkunx biżżejjed biex jiġi preżunt trattament favorevoli fis-sens ta' għajnuna mill-istat. F'ċirkustanzi bħal dawn, il-kondotta tal-kreditur pubbliku trid titqabbel ma' dik ta' kreditur privat ipotetiku f'sitwazzjoni fattwali u legali paragunabbli. Il-mistoqsija kruċjali hija jekk kreditur privat kienx jagħti trattament simili lil debitur f'ċirkustanzi simili.

(63) Qabel ma jiġu vvalutati il-ftehimiet ta' self, tqum il-kwistjoni dwar jekk id-dewmien inizjali fis-saldu tal-ħlasijiet, li huwa mifhum li dam minn madwar Ottubru 2008 sa tard fl-2009, jistax jinvolvi għajnuna mill-istat. B'mod ġenerali, deċiżjonijiet minn korpi pubbliċi li jittolleraw ħlasijiet tard fuq self jistgħu jindikaw vantaġġ lid-debitur u jinvolvu għajnuna mill-istat. Filwaqt li diferiment temporanju ta' ħlas probabbilment jista' jikkorrispondi mal-kondotta ta' kreditur privat u b'hekk ma jinvolvix għajnuna mill-istat, kondotta bħal din, għall-ewwel konsistenti mal-kundizzjonijiet tas-suq, tista' ssir għajnuna mill-istat f'każijiet ta' dewmien protratt fil-ħlas (37).

(64) Mill-perspettiva ta' kreditur privat, l-infurzar ta' pretensjoni li saret dovuta hija n-norma awto-evidenti. Dan japplika wkoll jekk l-impriża tad-debitur tkun f'diffikultajiet finanzjarji, kif ukoll fil-każ ta' insolvenza. Normalment, f'dawn iċ-ċirkustanzi, kredituri privati ma jkunux lesti li jaċċettaw diferiment ulterjuri tal-ħlas jekk dan ma jġibilhomx xi vantaġġ ċar. Għall-kuntrarju, ladarba debitur jidħol f'diffikultà finanzjarja, aktar self jingħata biss lid-debitur taħt termini aktar stretti, pereżempju b'rati tal-imgħax ogħla jew b'titoli aktar komprensivi, peress li l-ħlas lura jkun ipperikolat. Eċċezzjonijiet jistgħu jkunu ġġustifikati f'każijiet individwali fejn in-nuqqas ta' infurzar jidher li jkun l-aktar alternattiva sensibbli. Dan ikun il-każ meta n-nuqqas ta' infurzar joffri b'mod ċar prospetti itjeb ta' ġbir ta' proporzjon sostanzjalment ogħla tal-pretensjonijiet meta mqabbla ma' alternattivi possibbli oħrajn jew jekk telf konsegwenzjali akbar jista' jiġi evitat b'dan il-mod. Jista' jkun fl-interessi ta' kreditur privat li jżomm in-negozju tal-kumpanija debitriċi għaddej minflok ma jillikwida l-assi tagħha u b'hekk, f'ċerti ċirkustanzi, jinġabar biss parti mid-dejn. Meta kreditur privat jaċċetta li jieqaf milli jinforza l-pretensjoni tiegħu kompletament, normalment jirrekjedi lid-debitur jipprovdi titoli addizzjonali. Meta dan ma jkunx possibbli, pereżempju fil-każijiet ta' diffikultà finanzjarja, kreditur privat ifittex assigurazzjonijiet ta' kumpens massimu jekk il-kundizzjoni finanzjarja tad-debitur titjieb aktar 'il quddiem. Jekk id-debitur ma jagħtix biżżejjed titoli jew impenni, kreditur privat ġeneralment ma jaċċettax li jikkonkludi ftehimiet ta' riskedar jew li jipprovdi lid-debitur b'self addizzjonali.

(65) Rigward id-dewmien inizjali fis-saldu tal-ħlasijiet, is-CBI jargumenta li s-saldu tal-ħlasijiet ma' ISB f'Settembru 2009 u ma' Kaupthing f'Novembru 2009 ma jistax jitqies bħala dewmien fiċ-ċirkustanzi eċċezzjonali prevalenti fl-Iżlanda wara l-kollass tas-sistema bankarja f'Ottubru 2008. Matul il-perjodu mill-kollass sas-saldu tal-pretensjonijiet, l-Iżlanda kienet għaddejja minn ristrutturar komprensiv tal-banek bl-assistenza tal-IMF u kien hemminċertezza konsiderevoli dwar il-valutazzjoni ġusta tal-assi tal-banek. Għalhekk, is-CBI, bħala l-kreditur tal-banek, kellu bżonn iż-żmien biex jevalwa b'mod xieraq l-assi li servew ta' kollateral. L-Awtorità vvalutat dawn l-argumenti u tikkunsidra li s-CBI aġixxa skont it-test tal-kreditur privat fejn hu kkonċernat id-dewmien inizjali.

(66) Barra minn hekk, l-Awtorità jeħtieġ li tivvaluta jekk kreditur privat li jkollu pretensjonijiet simili fuq terminu qasir għall-banek f'kontumaċja kienx jaqbel mat-trasferiment tal-portafolli tas-self għall-akkomodazzjoni fil-kundizzjonijiet stipulati hawn fuq u mal-konklużjoni sussegwenti ta' ftehimiet ta' self mal-banek il-ġodda taħt l-istess kundizzjonijiet.

(67) L-Awtorità tinnota li wara l-kollass ta' Glitnir u Kaupthing fil-Ħarifa tal-2008, is-CBI sab lilu nnifsu f'pożizzjoni fejn ma kienx realistiku li jistenna li jinforza kollateral bħal dawk inkwistjoni fil-każ ta' Arion u ISB. Meta wieħed iqis li l-portafolli ta' self kienu jikkostitwixxu sehem kbir mill-klijentela ta' Arion u ISB, l-approprjazzjoni ta' dan il-kollateral setgħet tipperikola l-istabbiltà finanzjarja ta' Arion u ISB u setgħet twassal lil dawn l-impriżi finanzjarji għall-falliment. L-infurzar tal-kollateral kien jinkludi wkoll spejjeż amministrattivi addizzjonali għas-CBI. Barra minn hekk, kieku l-portafolli ta' self ġew offruti għall-bejgħ, is-CBI xorta ma kienx ikollu assigurazzjoni ta' rkupru aċċettabbli, u kien ikun improbabbli ħafna li l-investituri b'saħħa kapitali biżżejjed kienu jkunu disponibbli biex jixtru l-portafolli, minħabba s-sitwazzjoni tas-suq fl-Iżlanda dak iż-żmien. Għalhekk, l-approprijazzjoni tal-portafolli ta' self għall-akkomodazzjoni — jew bl-infurzar tal-kollateral, jew inkella wara l-falliment — fl-aħħar kienet tirriżulta fl-irkupru ta' ammont iżgħar tad-dejn fuq terminu qasir min-naħa tas-CBI.

(68) Minħabba din is-sitwazzjoni, is-CBI b'hekk għażel li jidħol fi ftehimiet ta' self biex jiżgura l-ħlas sħiħ tal-pretensjonijiet tiegħu, bl-imgħax u mingħajr ma jkollu għalfejn jidħol fi spejjeż amministrattivi. Il-ftehimiet ta' self b'hekk saru biex jinkiseb l-irkupru massimu possibbli f'dak iż-żmien.

(69) Abbażi ta' dawn l-elementi, l-Awtorità tikkunsidra li s-CBI ipprova jimmassimizza l-irkupru tal-pretensjonijiet tiegħu meta għamel il-ftehimiet ta' self.

(70) L-Awtorità trid tivvaluta wkoll jekk il-kundizzjonijiet tal-ftehimiet ta' self, u b'mod partikolari r-rati tal-imgħax applikabbli, kinux ikunu ta' valur biżżejjed għal kreditur privat biex jissodisfaw ir-rekwiżiti tat-test tal-kreditur privat.

(71) Fid-Deċiżjoni Nru 208/15/COL, l-Awtorità nnutat li kien diffiċli li wieħed jiddetermina punti ta' riferiment xierqa għar-rati tal-imgħax matul il-kriżi finanzjarja. Bi tweġiba għal dan, ISB, Arion u s-CBI issottomettew informazzjoni u kummenti addizzjonali.

(72) ISB jargumenta li r-rati tal-imgħax jikkonformaw mar-rati tal-imgħax ta' bonds simili ggarantiti mill-assi ta' dak iż-żmien. Il-maturità tal-bond ta' ISB hija ta' għaxar snin, b'rata tal-imgħax ta' 4,5 %, konnessa mas-CPI (l-indiċi tal-prezzijiet għall-konsumatur), u hija kkollateralizzata żżejjed bi proporzjon bejn is-self u l-valur (LTV) ta' 70 %. Ir-rata tal-imgħax kienet stipulata madwar 50 bps 'il fuq mill-bonds tal-HFF garantiti mill-istat fid-data tal-ħruġ. Bħala paragun, ir-rati komuni fl-Ewropa f'dak iż-żmien għal titoli simili garantiti mill-assi kienu 40-80 bps aktar minn dokumenti ggarantiti mill-istat. ISB ipprovda wkoll graff li turi li d-differenzi tal-firxa għal Franza, il-Ġermanja u Spanja kienu fil-medda ta' 40-160 bps fl-2009.

(73) Bl-istess mod, Arion jargumenta li l-ftehim ta' self tiegħu mas-CBI ġie konkluż skont it-termini tas-suq. Fost oħrajn, Arion iqabblu ma' ftehim paragunabbli konkluż bejn NBI u LBI. Iż-żewġ ftehimiet ġew konklużi madwar l-istess żmien, jiġifieri tmiem l-2009 u l-bidu tal-2010, u kienu jinvolvu saldi ta' pretensjonijiet simili. It-tqabbil juri li t-termini tal-ftehim ta' self ta' Arion kienu aktar stretti minn dawk fil-ftehim ta' LBI, li kien jinvolvi kreditur privat. Tabilħaqq, jidher li l-ftehim ta' LBI kien jirrekjedi rati tal-imgħax aktar baxxi, kien jinvolvi ammont ta' kapital ogħla u kellu kollateral inqas diversifikat mill-ftehim ta' self ta' Arion.

(74) Fl-ittra tiegħu tal-31 ta' Marzu 2015 (38), Arion ipprovda informazzjoni addizzjonali dwar il-ħruġ ta' bonds koperti u ta' bonds privileġġjati mhux garantiti minn banek fl-Ewropa matul il-perjodu tal-1 ta' Jannar 2009 u l-31 ta' Diċembru 2010. Meta jqis li s-self ipprovdut mis-CBI huwa garantit primarjament bl-ipoteki, Arion jargumenta li dan jixbah lill-bonds koperti li ħarġu minn banek Ewropej matul l-2009 li kienu użaw ipotekiresidenzjali bħala garanzija. Kif imsemmi aktar 'il fuq, skont is-sett tad-data provdut minn Arion, il-firxiet ta' finanzjament li kienu qed iħallsu l-banek Ewropej kellhom medda minn 0,1 % sa 1,90 % aktar mir-rati interbankarji, b'firxa medjana ta' 0,72 %. L-ogħla rati għall-bonds koperti tħallsu mill-Bank tal-Irlanda f'Settembru 2009 (1,9 % aktar mir-rati interbankarji) u minn EBS Mortgage mill-Irlanda (1,75 % aktar mir-rati interbankarji) f'Novembru 2009.

(75) Is-CBI jargumenta wkoll li t-termini tal-ftehimiet ta' self, jiġifieri r-rati tal-imgħax u l-kollateral, kienu favorevoli għas-CBI. Skont is-CBI, dan huwa evidenti mill-informazzjoni disponibbli dwar strumenti maħruġin mad-dinja kollha (kif dokumentat minn Arion, ara aktar 'il fuq) kif ukoll mit-termini ta' strumenti oħrajn li saru dak iż-żmien, inkluż il-ftehim ta' LBI.

(76) L-Awtorità tinnota li l-ftehimiet ta' self konklużi bejn is-CBI u l-banek għandhom rata tal-imgħax ta' LIBOR + 3,00 % u huma kkollateralizzati b'ipoteki u assi oħrajn. Kif turi l-informazzjoni pprovduta minn ISB u Arion, din ir-rata tal-imgħax hija ħafna aktar mir-rati medji tal-imgħax għal strumenti ta' dejn paragunabbli konklużi dak iż-żmien, u saħansitra taqbeż l-ogħla spiża għall-finanzjament ta' kwalunkwe bank Ewropew ieħor dak iż-żmien li kellhom ipoteki bħala kollateral (jiġifieri l-Bank tal-Irlanda, rati interbankarji + 1,9 %). L-Awtorità tikkunsidra li l-informazzjoni li tikkonċerna strumenti ta' dejn paragunabbli pprovduta mill-banek hija affidabbli u li tippreżenta stampa preċiża tal-kundizzjonijiet tas-suq fiż-żmien meta ġew konklużi l-ftehimiet ta' self. Barra minn hekk, peress li dawn ir-rati tal-imgħax ġew miftiehma minn partijiet privati, l-Awtorità tikkunsidra li huma jirrappreżentaw punt ta' riferiment aktar xieraq biex jiġu determinati r-rati tas-suq f'dak iż-żmien mill-firxiet tas-CDS u r-rati tal-imgħax fuq bonds HFF ċitati mill-ilmentatur.

(77) Rigward il-ftehim ta' self konkluż ma' Arion, l-Awtorità tinnota li s-self kien denominat f'muniti barranin minflok f'ISK. Madankollu, kif jinnota Arion, din il-bidla fid-denominazzjoni kienet f'konformità mat-termini tal-ftehim tas-saldu, li ppreveda li Arion kien jinħtieġ li jħallas imgħax u ħlasijiet rateali f'muniti barranin sa fejn setal-bank u Arion seta', bil-permess ta' min isellef, ibiddel id-denominazzjoni tad-dejn parzjalment jew kompletament. Kif ġie nnutat qabel, l-Awtorità diġà eżaminat u approvat it-termini tal-ftehim tas-saldu fid-deċiżjoni dwar l-għajnuna għar-ristrutturar ta' Arion. Barra minn hekk, kif innota Arion, minħabba l-limitazzjonijiet stretti fl-Iżlanda dwar il-moviment minn fruntiera għall-oħra tal-kapital u ta' tranżazzjonijiet tal-kambju relatati, kreditur privat kien probabbilment jippreferi denominazzjoni f'muniti barranin minflok f'ISK. Bidla bħal din fid-denominazzjoni b'hekk tkun ta' vantaġġ għall-kreditur, mhux id-debitur.

(78) Meta tqis il-parametri tas-suq f'dak iż-żmien u l-evidenza ppreżentata, l-Awtorità tikkonkludi li t-termini ta' self in ġenerali, u r-rati tal-imgħax b'mod partikolari, tal-ftehimiet ta' self kienu jkunu aċċettabbli wkoll għal kreditur privat li jkun jinsab f'sitwazzjoni fattwali u legali paragunabbli.

(79) Fid-dawl ta' dan ta' hawn fuq, l-Awtorità tikkonkludi li l-ftehimiet ta' self bejn is-CBI u, rispettivament, ISB u Arion ma tawx vantaġġ ekonomiku lil ISB u Arion.

1.3. SELETTIVITÀ, TFIXKIL TAL-KOMPETIZZJONI U EFFETT FUQ IL-KUMMERĊ BEJN PARTIJIET KONTRAENTI

(80) Biex tikkwalifika bħala għajnuna mill-istat fis-sens tal-Artikolu 61(1) tal-Ftehim taż-ŻEE, il-miżura trid tkun selettiva kif ukoll x'aktarx ta' tfixkil għall-kompetizzjoni u taffettwa l-kummerċ bejn il-Partijiet Kontraenti fil-Ftehim. Madankollu, peress li l-Awtorità tikkonkludi li fil-każ attwali ma ngħata l-ebda vantaġġ ekonomiku, u billi l-kundizzjonijiet kumulattivi għall-eżistenza tal-għajnuna mill-istat b'hekk mhumiex issodisfati, l-Awtorità m'għandha tagħmel l-ebda valutazzjoni ulterjuri f'dan ir-rigward.

2. KONKLUŻJONI

(81) Fuq il-bażi tal-valutazzjoni preċedenti, l-Awtorità tikkunsidra li l-ftehimiet ta' self li s-CBI kkonkluda ma' ISB u Arion ma jikkostitwixxux għajnuna mill-istat fis-sens tal-Artikolu 61(1) tal-Ftehim taż-ŻEE.

ADOTTAT DIN ID-DEĊIŻJONI:

Artikolu 1

Il-ftehimiet ta' self konklużi bejn is-CBI u, rispettivament, Íslandsbanki hf. u Arion banki hf. ma jikkostitwixxux għajnuna mill-istat fis-sens tal-Artikolu 61(1) tal-Ftehim taż-ŻEE. Bil-preżenti, l-investigazzjoni formali ingħalqet.

Artikolu 2

Din id-Deċiżjoni hija indirizzata lill-Iżlanda.

Artikolu 3

Il-verżjoni ta' din id-deċiżjoni bil-lingwa Ingliża biss hija awtentika.

Magħmul fi Brussell, it-23 ta' Novembru 2016. Għall-Awtorità ta' Sorveljanza tal-EFTA Sven Erik SVEDMAN President Helga JÓNSDÓTTIR Membru tal-Kulleġġ

(1) Dokument Nru 684053.

(2) Dokument Nru 685741.

(3) It-tweġiba mingħand l-awtorijiet Iżlandiżi kien fiha ittri mingħand is-CBI (Dokument Nru 696093), ISB (Dokument Nru 696092) u Arion (Dokument Nru 696089).

(4) Dokument Nru 709261.

(5) Dokument Nru 745267.

(6) Ir-risposta mingħand l-awtoritajiet Iżlandiżi kien fiha ittri mingħand is-CBI (Dokument Nru 753104) u Arion (Dokument Nru 753101).

(7) Dokument Nru 771173.

(8) Dokument Nru 771174.

(9) Deċiżjoni tal-Awtorità ta' Sorveljanza tal-EFTA Nru 208/15/COL tal-20 ta' Mejju 2015 dwar għajnuna mill-Istat illegali li allegatament ingħatat lil Íslandsbanki hf. u Arion banki hf. permezz ta' ftehimiet dwar konverżjoni ta' self f'termini allegatament preferenzjali (“Deċiżjoni Nru 208/15/COL”) (ĠU C 316, 24.9.2015, p. 6, u s-Suppliment taż-ŻEE Nru 57, 24.9.2015, p. 1). Disponibbli minn: http://www.eftasurv.int/media/esa-docs/physical/208-15-COL.pdf

(10) Dokument Nru 775870.

(11) Dokument Nru 808042.

(12) Dokumenti Nru 819287, 819289, 819291, 819293 u 819295.

(13) Għal ħarsa ġenerali dwar l-iżviluppi fis-self kollaterali, ara r-Rapport Annwali tas-CBI tal- 2008, p. 9-11, disponibbli hawn http://www.sedlabanki.is/lisalib/getfile.aspx?itemid=7076

(14) Glitnir kien stabbilixxa programm ta' bonds koperti, li fuq il-bażi tiegħu portafoll tas-self b'ipoteka nbiegħ lill-Fond ta' Glitni banka (GLB) li imbagħad iggarantixxa n-Noti (l-obbligazzjonijiet ta' Glitnir) maħruġin mill-programm ta' bonds koperti. Il-bonds koperti ma kinux inbiegħu lill-investituri iżda ntużaw bħala kollateral fi tranżazzjonijiet ta' riakkwist mas-CBI. B'deċiżjoni tal-FME fl-14 ta' Ottubru 2008, fost affarijiet oħrajn, l-unitajiet ta' azzjonijiet kollha fil-Fond ġew trasferiti lil ISB. Il-bonds koperti pendenti inżammu mis-CBI bħala kollateral għad-dejn pendenti li kellu Glitnir mas-CBI, u li issa kien approprjat lil ISB u kien jammonta għal madwar ISK 55 biljun meta ttieħdet id-deċiżjoni tal-FME. ISB kellu jopera l-Fond u jwettaq il-ħlasijiet kollha tad-dejn oriġinali biex jipproteġi l-assi (il-portafoll tas-self b'ipoteka) u jħallas it-tariffi lill-partijiet kollha li kellhom x'jaqsmu mal-programm ta' dejn oriġinali. Billi kien hemm spejjeż u kumplikazzjonijiet prevedibbli involuti fl-operazzjoni tal-Fond u s-servizzjar tas-self permezz tal-Fond, ISB fittex li jinnegozja mill-ġdid id-dejn mas-CBI biex jipprova, fost affarijiet oħrajn, jestendi t-termini tad-dejn.

(15) Il-proporzjon bejn is-self u l-valur huwa terminu finanzjarju użat mill-mutwanti li jesprimi l-proporzjon tas-self mal-valur ta' ass mixtri.

(16) Ara r-Rapport tal-Ministeru tal-Finanzi dwar ir-ristrutturar tal-banek kummerċjali, paġni 13-17. Disponibbli online minn: http://www.althingi.is/altext/pdf/139/s/1213.pdf

(*1) L-informazzjoni fil-parenteżi kwadri hija koperta mill-obbligu tas-sigriet professjonali.

(17) Deċiżjoni tal-Awtorità ta' Sorveljanza tal-EFTA Nru 244/12/COL tas-27 ta' Ġunju 2012 dwar l-għajnuna għar-ristrutturar mogħtija lil Íslandsbanki (“deċiżjoni dwar l-għajnuna għar-ristrutturar ta' ISB”) (ĠU L 144, 15.5.2014, p. 70 u s-Suppliment taż-ŻEE Nru 28, 15.5.2014, p. 1); u d-Deċiżjoni tal-Awtorità ta' Sorveljanza tal-EFTA Nru 291/12/COL tal-11 ta' Lulju 2012 dwar l-għajnuna għar-ristrutturar ta' Arion Bank (“deċiżjoni dwar l-għajnuna għar-ristrutturar ta'Arion”) (ĠU L 144, 15.5.2014, p. 169 u s-Suppliment taż-ŻEE Nru 28, 15.5.2014, p. 89), paragrafi 86, 149, 168 u 238.

(18) Linji gwida dwar l-applikazzjoni, mill-1 ta' Diċembru 2013, tar-regoli dwar l-għajnuna mill-istat biex jappoġġaw miżuri favur il-banek fil-kuntest tal-kriżi finanzjarja (“Linji Gwida Bankarji 2013”) (ĠU L 264, 4.9.2014, p. 6 u s-Suppliment taż-ŻEE Nru 50, 4.9.2014, p. 1), paragrafu 62, li ssostitwixxew il-Linji Gwida dwar l-applikazzjoni tar-regoli dwar l-għajnuna mill-istat għal miżuri meħudin fir-rigward ta' istituzzjonijiet finanzjarji (“il-Linji Gwida Bankarji 2008”) (ĠU L 17, 20.1.2011, p. 1 u s-Suppliment taż-ŻEE Nru 3, 20.1.2011, p. 1), paragrafu 51.

(19) Dokument Nru 819287.

(20) Ara: http://www.almchf.com/new-and-events/nr/121

(21) Kawża E-03/11 Pálmi Sigmarsson vs Seðlabanki Íslands [2011] EFTA Ct. Rep. 430.

(22) Deċiżjoni dwar l-għajnuna għar-ristrutturar ta' Arion, paragrafi 86, 149, 168 u 238.

(23) Li r-riorganizzazzjoni finanzjarja u l-insolvenza tal-istituzzjonijiet ta' kreditu, bħal Kaupthing, hija regolata mid-dispożizzjonijiet tal-Att dwar l-Impriżi Finanzjarji Nru 161/2002 li fih sett speċifiku ta' regoli dwar l-insolvenza ssupplimentat bid-dispożizzjonijiet ġenerali tal-Att dwar il-Falliment Nru 21/1991 li japplika għall-każijiet kollha ta' insolvenza fl-Iżlanda. Il-proċeduri ta' stralċ f'ħafna rispetti jixbħu dawk tal-proċeduri ta' falliment, u fil-fatt ħafna mid-dispożizzjonijiet tal-Att dwar il-Falliment huma inkorporati f'tal-ewwel b'referenza, bħall-ipproċessar ta' talbiet kif ukoll dispożizzjonijiet oħrajn li jiżguraw trattament ekwu tal-kredituri.

(24) Ara l-iskedi 1 sa 3, mehmużin mal-ittra ta' Arion tal-31 ta' Marzu 2015 (Dokument Nru 753101).

(25) Dokument Nru 696088.

(26) L-indiċi tas-suq tal-bonds tal-iBoxx huma punt ta' riferiment għall-użu professjonali u jinkludu ħruġ ta' bonds li għandhom grad ta' investiment likwidu.

(27) Ara s-sentenza f'Repubblika Ellenika vs Il-Kummissjoni, C-57/86, EU:C:1988:284, paragrafu 9.

(28) Għalkemm il-Linji Gwida Bankarji tal-2008 m'għadhomx effettivi, kienu effettivi fiż-żmien meta ġew adottati l-miżuri kkuntestati u għalhekk l-Awtorità għandha tapplikahom f'dan il-każ.

(29) Sentenza f'Ġermanja vs Il-Kummissjoni, C-248/84, EU:C:1987:437, paragrafu 17.

(30) Sentenza f'Air France vs Il-Kummissjoni, T-358/94, EU:T:1996:194, paragrafi 58 sa 62.

(31) Sentenzi f'L-Italja vs Il-Kummissjoni, C-173/73, EU:C:1974:71, paragrafu 16; Steinicke and Weinling vs Il-Ġermanja, C-78/76, EU:C:1977:52.

(32) Ara d-Deċiżjoni tal-Kummissjoni 2000/600/KE tal-10 ta' Novembru 1999Banco di Sicilia u Sicilcassa (ĠU L 256, 10.10.2000, p. 21) fil-paragrafi 48 u 49, fejn jiġi aċċettat mingħajr diskussjoni ulterjuri li avvanzi mogħtija mill-Banca d'Italia lil banek f'diffikultà jikkostitwixxu assistenza finanzjarja mogħtija mill-Istat.

(33) Linji Gwida Bankarji 2013, paragrafu 62.

(34) Sentenza f'L-Italja vs Il-Kummissjoni, C-173/73, EU:C:1974:71, paragrafu 13.

(35) Sentenzi f'Il-Kummissjoni vs EDF, C-124/10 P, EU:C:2012:318, paragrafi 79 sa 81; Il-Belġju vs Il-Kummissjoni, C-234/84, EU:C:1986:302, paragrafu 14; Il-Belġju vs Il-Kummissjoni C-40/85, EU:C:1986:305, paragrafu 13; Spanja vs Il-Kummissjoni, Kawżi Konġunti C-278/92 sa C-280/92, EU:C:1994:325, paragrafu 22; u Il-Ġermanja vs Il-Kummissjoni, C-334/99, EU:C:2003:55, paragrafu 134.

(36) Ara s-sentenzi fi Spanja vs Il-Kummissjoni, C-342/96, EU:C:1999:210, paragrafi 46 et seq.; SIC vs Il-Kummissjoni, T-46/97, EU:T:2000:123, paragrafu 98 et seq.; DM Transport, C-256/97, EU:C:1999:332, paragrafi 19 et seq.; Spanja vs Il-Kummissjoni, C-480/98, EU:C:2000:559,paragrafi 19 et seq.; HAMSA vs Il-Kummissjoni, T-152/99, EU:T:2002:188, paragrafu 167; Spanja vs Il-Kummissjoni,C-276/02, EU:C:2004:521, paragrafi 31 et seq.; Lenzig vs Il-Kummissjoni, T-36/99, EU:T:2004:312, paragrafi 134 et seq.; Technische Glaswerke Ilmenau vs Il-Kummissjoni, T-198/01, EU:T:2004:222, paragrafi 97 et seq.; Spanja vs Il-Kummissjoni, C-525/04 P, EU:C:2007:698, paragrafi 43 et seq.; Olympiaki Aeroporia Ypiresies vs Il-Kummissjoni, T-68/03, EU:T:2007:253; u Buzek Automotive vs Il-Kummissjoni, T-1/08, EU:T:2011:216, paragrafi 65 et seq.

(37) Ara l-Opinjoni tal-Avukat Ġenerali Jacobs f'DM Transport, C-256/97, EU:C:1998:436, paragrafu 38.

(38) Dokument Nru 753101.